CELEX: 32020R1477
Language: lv
Date: 2020-10-14 00:00:00
Title: Komisijas Deleģētā regula (ES) 2020/1477 (2020. gada 14. oktobris), ar ko Padomes Regulu (EEK) Nr. 95/93 groza attiecībā uz tādu ārkārtas pasākumu pagaidu pagarinājumu, kuru mērķis ir novērst Covid-19 pandēmijas izraisītās sekas (Dokuments attiecas uz EEZ)

15.10.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 338/4
               
            
         KOMISIJAS DELEĢĒTĀ REGULA (ES) 2020/1477
         (2020. gada 14. oktobris),
         ar ko Padomes Regulu (EEK) Nr. 95/93 groza attiecībā uz tādu ārkārtas pasākumu pagaidu pagarinājumu, kuru mērķis ir novērst Covid-19 pandēmijas izraisītās sekas
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (EEK) Nr. 95/93 (1993. gada 18. janvāris) par kopīgiem noteikumiem attiecībā uz laika nišu piešķiršanu Kopienas lidostās (1) un jo īpaši tās 10.a panta 4. punktu,
         tā kā:
         
                     (1)
                  
                  
                     Covid-19 pandēmijas dēļ strauji samazinājusies gaisa satiksme, un šā samazinājuma iemesls ir ievērojamais pieprasījuma kritums un dalībvalstu un trešo valstu veiktie tiešie pasākumi pandēmijas izplatības ierobežošanai.
                  
               
                     (2)
                  
                  
                     Šie apstākļi ir ārpus gaisa pārvadātāju kontroles, un gaisa pārvadātāju veiktā lidojumu brīvprātīgā vai obligātā atcelšana šādos apstākļos ir nepieciešams un likumīgs solis.
                  
               
                     (3)
                  
                  
                     Lai aizsargātu gaisa pārvadātāju finansiālo stāvokli un novērstu negatīvo ietekmi uz vidi, ko rada tukši vai lielākoties tukši lidojumi, kurus veic tikai ar mērķi saglabāt attiecīgās lidostas laika nišas, Regula (EEK) Nr. 95/93 tika grozīta ar Eiropas Parlamenta un Padomes Regulu (ES) 2020/459 (2). Minētais grozījums paredz, ka laika nišu koordinatoriem būtu jāuzskata, ka laika nišas, kas piešķirtas laikposmam no 2020. gada 1. marta līdz 2020. gada 24. oktobrim, ir izmantojušas tās aviosabiedrības, kurām tās sākotnēji tika piešķirtas.
                  
               
                     (4)
                  
                  
                     Ar Regulu (ES) 2020/459 Komisijai arī tika piešķirtas pilnvaras pieņemt deleģētos aktus, ar ko groza Regulas (EEK) Nr. 95/93 10.a pantā noteikto laikposmu, ja Komisija, pamatojoties uz Eirokontroles, kas ir tīkla pārvaldītājs Eiropas vienotās gaisa telpas gaisa satiksmes tīkla funkcijām, publicētajiem datiem, konstatē, ka gaisa satiksmes līmeņa samazinājums salīdzinājumā ar līmeni iepriekšējā gada attiecīgajā laikposmā saglabājas un ka tas, visticamāk, saglabāsies, un, pamatojoties uz labākajiem pieejamiem zinātniskiem datiem, konstatē arī, ka šī situācija radusies Covid-19 uzliesmojuma ietekmes rezultātā.
                  
               
                     (5)
                  
                  
                     Saskaņā ar Regulas (EEK) Nr. 95/93 10.a panta 5. punktu Komisija līdz 2020. gada 15. septembrim iesniedza Eiropas Parlamentam un Padomei kopsavilkuma ziņojumu par šo jautājumu, kurā konstatēts, ka ir izpildīti 10.a panta 4. punktā norādītie nosacījumi, kas ļauj grozīt tā paša panta 1. punktā noteikto laikposmu.
                  
               
                     (6)
                  
                  
                     Neraugoties uz pakāpenisku pieaugumu, gaisa satiksmes līmenis aizvien ir zems salīdzinājumā ar to pašu 2019. gada laikposmu, jo Eirokontroles dati liecina, ka gaisa satiksme 2020. gada augustā joprojām samazinājusies par –47 % salīdzinājumā ar 2019. gada augustu. Lai gan pastāv grūtības precīzi prognozēt gaisa satiksmes līmeņa uzlabošanos, ir pamats sagaidīt, ka tuvākajā nākotnē situācija nemainīsies. Pamatojoties uz Eirokontroles koordinētas pieejas scenāriju (pieņemot, ka pastāv vienota pieeja ekspluatācijas procedūru ieviešanai un valstu noteikto ierobežojumu atcelšanai), paredzams, ka 2021. gada februārī gaisa satiksme būs samazinājusies par –15 % salīdzinājumā ar 2020. gada februāri. Ja pieeja netiek koordinēta (nav vienotas pieejas ekspluatācijas procedūru ieviešanai un valstu noteikto ierobežojumu atcelšanai), paredzams, ka gaisa satiksmes kritums tajā pašā attiecīgajā laikposmā būs –25 %.
                  
               
                     (7)
                  
                  
                     Ilgstošā gaisa satiksmes samazināšanās ir Covid-19 pandēmijas ietekmes rezultāts. Pieejamie dati par patērētāju uzticēšanos laikā pēc Covid-19 liecina, ka 2020. gada aprīlī aptuveni 60 % respondentu norādīja, ka varētu atsākt ceļošanu ar lidmašīnu dažu mēnešu laikā pēc pandēmijas atkāpšanās, tomēr 2020. gada jūnijā šis īpatsvars samazinājās līdz 45 %. Pieejamie dati liecina par saikni starp Covid-19 pandēmiju un patērētāju pieprasījumu pēc gaisa satiksmes.
                  
               
                     (8)
                  
                  
                     Pasaules Veselības organizācijas dati liecina, ka Eiropā vienā dienā reģistrēto saslimšanas gadījumu skaits vislielākais bija 2020. gada 1. aprīlī, kad tika reģistrēti 43 326 jauni saslimšanas gadījumi. Laikā no 2020. gada maija līdz jūlija vidum šis rādītājs samazinājās, un vienā dienā lielākoties tika reģistrēti mazāk nekā 20 000 jaunu saslimšanas gadījumu. Tomēr 2020. gada augusta beigās skaitļi atkal palielinājās, un daudzās dienās reģistrēti vairāk nekā 30 000 jaunu saslimšanas gadījumu.
                  
               
                     (9)
                  
                  
                     Eiropas Slimību profilakses un kontroles centra (ECDC) iknedēļas uzraudzības ziņojums liecina, ka 2020. gada 26. augustā 14 dienu kumulatīvais paziņoto saslimšanas gadījumu rādītājs ES/EEZ un Apvienotajā Karalistē bija 46 (valstu rādītāju diapazons: 2–176) gadījumi uz 100 000 iedzīvotājiem. Šis rādītājs palielinās jau 38 dienas. Bulgārijā, Čehijā, Grieķijā, Polijā, Rumānijā un Slovākijā Covid-19 dēļ nesen ir palielinājusies slimnīcu un/vai intensīvās terapijas nodaļu noslogotība un/vai audzis jaunuzņemto pacientu skaits.
                  
               
                     (10)
                  
                  
                     
                        ECDC 2020. gada septembrī lēsa, ka Covid-19 turpmākas eskalācijas risks visās ES vai EEZ valstīs un Apvienotajā Karalistē ir mērens (valstīs, kuras turpina īstenot un piemērot vairākus pasākumus, tostarp fizisku distancēšanos, un kurām ir pietiekamas kontaktu izsekošanas un testēšanas spējas) vai ļoti augsts (valstīs, kuras neīsteno vai nepiemēro vairākus pasākumus, tostarp fizisku distancēšanos, un kurām nav pietiekamu kontaktu izsekošanas un testēšanas spēju).
                  
               
                     (11)
                  
                  
                     Lidojumu ierobežojumi, ko dažas dalībvalstis ieviesušas ar Covid-19 saistīto sanitāro un veselības aizsardzības pasākumu rezultātā, ietekmē arī patērētāju uzticēšanos un no tās izrietošo pieprasījumu pēc gaisa satiksmes. Lai gan šādu lidojumu ierobežojumu skaits 2020. gada vasaras sākumā samazinājās, dažas dalībvalstis no 2020. gada septembra ieviesa jaunus lidojumu ierobežojumus, un tas vairākās dalībvalstīs noticis vienlaikus ar Covid-19 saslimšanas gadījumu skaita atkārtotu pieaugumu.
                  
               
                     (12)
                  
                  
                     Ņemot vērā pašreizējās lidojumu rezervācijas un epidemioloģiskās prognozes, var pamatoti paredzēt, ka nākamajā ziemas lidojumu plānošanas sezonā, kas ilgs no 2020. gada 25. oktobra līdz 2021. gada 27. martam, Covid-19 pandēmijas dēļ tiks atcelti ļoti daudzi lidojumi. Ja šajā laikposmā netiks izmantotas piešķirtās laika nišas, gaisa pārvadātājiem nebūtu jāzaudē iespējas, kas tiem citādi būtu pieejamas saskaņā ar Regulas (EEK) Nr. 95/93 8. panta 2. punktu un 10. panta 2. punktu.
                  
               
                     (13)
                  
                  
                     Tādēļ atbrīvojums no šajās tiesību normās ietvertās prasības, kas liek konkrētā apjomā izmantot piešķirtās laika nišu sērijas, pēc 2020. gada vasaras lidojumu plānošanas sezonas beigām jāattiecina uz visu 2020./2021. gada ziemas lidojumu plānošanas sezonu, proti, uz laikposmu no 2020. gada 25. oktobra līdz 2021. gada 27. martam.
                  
               
                     (14)
                  
                  
                     Paredzēts, ka šī deleģētā regula stāsies spēkā pēc Regulas (EEK) Nr. 95/93 10.a panta 1. punktā pašreiz noteiktā laikposma beigām. Lai novērstu juridisko nenoteiktību, jo īpaši attiecībā uz laika nišu koordinatoriem un gaisa kuģu ekspluatantiem, šī regula būtu jāpieņem saskaņā ar steidzamības procedūru, kas izklāstīta Regulas par laika nišām 12.b pantā, un tai būtu steidzami jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,
                  
               IR PIEŅĒMUSI ŠO REGULU.
         
            1. pants
            Regulas (EEK) Nr. 95/93 10.a panta 1. punktu aizstāj ar šādu
            
                        “1.
                     
                     
                        Piemērojot 8. panta 2. punktu un 10. panta 2. punktu, koordinatori uzskata, ka laika nišas, kas piešķirtas laikposmam no 2020. gada 1. marta līdz 2021. gada 27. martam, ir izmantojušas tās aviosabiedrības, kurām tās sākotnēji tika piešķirtas.”
                     
                  
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 14. oktobrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 14, 22.1.1993., 1. lpp.
         
         
            (2)  Eiropas Parlamenta un Padomes Regula (ES) 2020/459 (2020. gada 30. marts), ar ko groza Padomes Regulu (EEK) Nr. 95/93 par kopīgiem noteikumiem attiecībā uz laika nišu piešķiršanu Kopienas lidostās (OV L 99, 31.3.2020., 1. lpp.).